
Latvijas Bankas noteikumu projekta "Grozījumi Latvijas Bankas 2024. gada 25. marta noteikumos Nr. 277 "Sankciju riska pārvaldīšanas iekšējās kontroles sistēmas izveides un kontroles prasības"" anotācija

	Nosaukums

	Grozījumi Latvijas Bankas 2024. gada 25. marta noteikumos Nr. 277 "Sankciju riska pārvaldīšanas iekšējās kontroles sistēmas izveides un kontroles prasības" (turpmāk – Noteikumu grozījumu projekts)

	Dokumenta veids

	Latvijas Bankas noteikumi

	Izdošanas pamatojums 

	Starptautisko un Latvijas Republikas nacionālo sankciju likuma (turpmāk – Sankciju likums) 13. panta ceturtās daļas 3. punkts

	Mērķis un būtība

	Sankciju likuma 13.1 panta pirmā daļa noteic, ka Latvijas Bankas uzraudzībā esošās personas atbilstoši savam darbības veidam veic un dokumentē starptautisko un nacionālo sankciju riska (turpmāk – sankciju risks) novērtējumu, lai noskaidrotu, novērtētu, izprastu un pārvaldītu savai darbībai vai klientiem noteikto starptautisko un nacionālo sankciju neizpildes riskus. Pamatojoties uz šo novērtējumu, Latvijas Bankas uzraudzībā esošās personas izveido sankciju riska pārvaldīšanas iekšējās kontroles sistēmu, tostarp izstrādā un dokumentē attiecīgās politikas un procedūras.
Savukārt Sankciju likuma 13.1 panta otrā daļa noteic, ka iekšējās kontroles sistēma ir pasākumu kopums, kas ietver uz starptautisko un nacionālo sankciju prasību izpildes nodrošināšanu vērstas darbības, paredzot tam atbilstošus resursus un veicot darbinieku apmācību, lai pēc iespējas novērstu Latvijas Bankas uzraudzībā esošo personu iesaistīšanu starptautisko un nacionālo sankciju prasību pārkāpšanā vai izvairīšanos no to izpildes.
Sankciju likuma 13. panta ceturtā daļa noteic, ka Latvijas Banka kā kompetentā institūcija:
"1) uzrauga starptautiskajās, nacionālajās un finanšu tirgus dalībnieku vai finanšu tirgus būtiski ietekmējošās Eiropas Savienības dalībvalsts vai Ziemeļatlantijas līguma organizācijas dalībvalsts sankcijās paredzēto ierobežojumu izpildi attiecībā uz finanšu tirgus dalībniekiem, kuriem šis likums nenosaka citu uzraudzības institūciju;
[..]
3) nosaka finanšu tirgus dalībniekiem prasības attiecībā uz sankciju riska pārvaldīšanas iekšējās kontroles sistēmas izveidi un kontroli;".
Saskaņā ar Sankciju likuma 13. panta ceturtās daļas 3. punktā minēto deleģējumu ir izdoti Latvijas Bankas 2024. gada 25. marta noteikumi Nr. 277 "Sankciju riska pārvaldīšanas iekšējās kontroles sistēmas izveides un kontroles prasības" (turpmāk – Noteikumi Nr. 277).
Pamatojoties uz Eiropas Parlamenta un Padomes 2010. gada 24. novembra regulas (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), groza lēmumu Nr. 716/2009/EK un atceļ Komisijas lēmumu 2009/78/EK, 16. pantu, Eiropas Banku iestāde (turpmāk – EBI) 2024. gada 14. novembrī ir izdevusi pamatnostādnes EBA/GL/2024/14 un EBA/GL/2024/15 par iekšējām politikām, procedūrām un kontroles mehānismiem, lai nodrošinātu Savienības un valsts ierobežojošo pasākumu īstenošanu (turpmāk kopā – EBI pamatnostādnes).
Noteikumu grozījumu projekts sagatavots, lai ieviestu EBI pamatnostādnēs noteiktās prasības, kuras Noteikumos Nr. 277 nav ietvertas, bet ir būtiskas sankciju riska pārvaldīšanas pilnveidošanai, kā arī lai nodrošinātu atbilstību Sankciju likumam un Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumam (turpmāk – Novēršanas likums). Vienlaikus precizētas atsevišķas Noteikumu Nr. 277 prasības, lai nodrošinātu efektīvu sankciju riska pārvaldību. 
Galvenās EBI pamatnostādņu prasības, kas ietvertas Noteikumu grozījumu projektā:
1) precizēta sankciju riska novērtējuma aktualizēšanas regularitāte.
EBI pamatnostādnes paredz, ka sankciju riska novērtējumu finanšu tirgus dalībnieki (turpmāk arī – iestādes) aktualizē vismaz reizi 12 mēnešos. Noteikumi Nr. 277 kā vispārēju prasību sankciju riska novērtējuma aktualizēšanas regularitātei nosaka trīs gadus, kas atbilst arī Novēršanas likuma 8. pantā noteiktajai noziedzīgi iegūtu līdzekļu legalizācijas un terorisma un proliferācijas finansēšanas risku novērtējuma aktualizēšanas regularitātei, ņemot vērā, ka praksē noziedzīgi iegūtu līdzekļu legalizācijas un terorisma un proliferācijas finansēšanas risku un sankciju riska novērtējumi ir saistīti (noziedzīgi iegūtu līdzekļu legalizācijas un terorisma un proliferācijas finansēšanas risku novērtējumā ietvertie elementi ietekmē arī sankciju riska novērtējumu). Papildus vispārējai prasībai Noteikumi Nr. 277 paredz, ka iestādēm ar paaugstinātu risku sankciju riska novērtējums jāaktualizē biežāk – reizi 18 mēnešos. Ieviešot EBI pamatnostādņu prasības attiecībā uz sankciju riska novērtējuma aktualizēšanas regularitāti, Noteikumu grozījumu projektā tiek saglabāts Noteikumu Nr. 277 princips, ka stingrākas prasības (biežāka sankciju riska novērtējuma aktualizēšana) attiecas tikai uz iestādēm, kam piemīt paaugstināti riski, nosakot, ka tām sankciju riska novērtējums būs jāaktualizē reizi 12 mēnešos;
2) noteikts pienākums nodrošināt grupas līmeņa politiku un procedūru īstenošanu.
Noteikumi Nr. 277 neparedz pienākumu nodrošināt grupas līmeņa sankciju riska pārvaldības politiku un procedūru īstenošanu, tādēļ, lai ieviestu EBI pamatnostādnes, Noteikumu grozījumu projekts papildināts ar šādu prasību;
3) noteikts pienākums izvērtēt ar ārpakalpojumu izmantošanu saistītos riskus sankciju riska pārvaldībā.
Noteikumi Nr. 277 neparedz pienākumu, veidojot sankciju riska pārvaldīšanas iekšējās kontroles sistēmu, izvērtēt ar ārpakalpojumu izmantošanu saistītos riskus, tādēļ, ieviešot EBI pamatnostādnes, Noteikumu grozījumu projekts papildināts ar šādu prasību;
4) noteikts, ka sankciju riska pārvaldības un iekšējās kontroles sistēmai jābūt funkcionāli neatkarīgai no iestādes pamatdarbības (biznesa funkcijām).
EBI pamatnostādnes paredz, ka iestādes augstākās vadības atbildība ir izveidot atbilstošu sankciju riska pārvaldīšanas iekšējās kontroles sistēmu, kas ir pietiekami neatkarīga no iestādes pamata darbības (biznesa), ko tā kontrolē. Ņemot vērā, ka Noteikumi Nr. 277 nenosaka, ka sankciju riska pārvaldīšanas iekšējās kontroles sistēmai jābūt neatkarīgai no iestādes pamatdarbības, Noteikumu grozījumu projekts papildināts ar šādu prasību.
Grozījumi, kas veikti, lai nodrošinātu atbilstību Sankciju likumam un Novēršanas likumam: 
1) lai salāgotu terminoloģiju ar Sankciju likumā lietotajiem terminiem un nodrošinātu atbilstību Sankciju likumam, Noteikumu grozījumu projektā attiecīgi svītroti vārdi "apiešana vai mēģinājums apiet sankcijas", kā arī prasība par sankciju pārkāpšanu vai pārkāpšanas mēģinājumu ziņot Valsts drošības dienestam;
2) nolūkā salāgot terminoloģiju, lai nodrošinātu atbilstību Novēršanas likumam, vārdi "augstākā pārvaldes institūcija" aizstāti ar vārdiem "augstākā vadība".
Citi grozījumi, lai nodrošinātu efektīvu sankciju riska pārvaldību:
1) noteikta prasība paredzēt iestādes sankciju riska novērtējumam atbilstošu kārtību, kādā iestāde nodrošina klientu, to patieso labuma guvēju, pilnvaroto personu, dalībnieku un klientu darījumu meklēšanu sankciju sarakstos, kā arī kārtību, kādā tiek izvērtēta šo personu un darījumu atbilstība sankciju prasībām, ja tiek konstatēta sakritība. Papildus paredzēts, ka iestādes pienākums ir pierādīt, ka tās izvēlētie risinājumi klientu, to patieso labuma guvēju, pilnvaroto personu, dalībnieku un klientu darījumu meklēšanai sankciju sarakstos nodrošina efektīvu sankciju riska pārvaldību.
Klientu, to patieso labuma guvēju, pilnvaroto personu, dalībnieku un klientu darījumu meklēšana sankciju sarakstos (turpmāk – sankciju skrīnings) ir būtisks efektīvas sankciju riska pārvaldīšanas nosacījums. Vienlaikus, ņemot vērā, ka iestādes sniedz dažādus pakalpojumus, dara to dažādās jurisdikcijās un tām ir dažāda klientu bāze, sankciju riski starp iestādēm atšķiras un nebūtu pamatoti noteikt visām iestādēm vienādu veidu, kā nodrošināt efektīvu sankciju skrīningu. Ņemot vērā, ka sankciju riska novērtējums ir obligāta prasība visām iestādēm, jo tajā, pamatojoties uz iestādes darbības veidu, tiek noteikts iestādei piemītošais sankciju risks, Noteikumu grozījumu projekts nosaka vispārēju sankciju skrīninga ietvaru, sasaistot to ar jau pastāvošo prasību veikt sankciju riska novērtējumu un ļaujot katrai iestādei izvēlēties sankciju riskam atbilstošu skrīninga risinājumu (tas var būt automatizēts, pusautomatizēts vai manuāls risinājums). Piemēram, iestāde, kura nodrošina maksājumu veikšanu un kurai ir plašs klientu loks, visticamāk, ir pakļauta augstākam sankciju riskam, un tai attiecīgi jāizvēlas automatizēti sankciju skrīninga risinājumi, lai nodrošinātu efektīvu sankciju riska pārvaldību. Savukārt iestāde ar mazu vai ierobežotu klientu skaitu un tādu saimniecisko darbību, kuras ietvaros netiek veikti klientu maksājumi, var būt pakļauta zemākam sankciju riskam, un tā sankciju skrīningam var izvēlēties citus, nevis automatizētos risinājumus. Vienlaikus Noteikumu grozījumu projektā ir noteikts, ka iestādes pienākums ir pierādīt, ka izvēlētais sankciju skrīninga risinājums atbilst tās sankciju riska novērtējumam un nodrošina efektīvu sankciju riska pārvaldīšanu;
2) papildināta Latvijas Bankai rakstveida paziņojumā norādāmā informācija par iestādes iecelto par sankciju riska pārvaldīšanu atbildīgo darbinieku.
Noteikumu grozījumu projekts paplašina informācijas apjomu, ko iestāde iesniedz Latvijas Bankai par tās iecelto par sankciju riska pārvaldīšanu atbildīgo darbinieku, paredzot norādīt arī šā darbinieka personas kodu un kontaktinformāciju.
Prasība norādīt par sankciju riska pārvaldīšanu atbildīgā darbinieka personas kodu noteikta, lai izpildītu uz Latvijas Banku kā uzraudzības institūciju attiecināmu tiesisko pienākumu saistībā ar administratīvo sankciju un uzraudzības pasākumu piemērošanu. Atbilstoši Sankciju likuma 13.2 panta pirmajai daļai Latvijas Banka ir tiesīga piemērot tās uzraudzībā esošajām personām administratīvās sankcijas un uzraudzības pasākumus par starptautisko un nacionālo sankciju prasības regulējošo normatīvo aktu pārkāpumiem attiecībā uz iekšējās kontroles sistēmu un sankciju riska pārvaldību. Sankciju likuma 13.2 panta ceturtā daļa paredz, ka Latvijas Banka administratīvās sankcijas var piemērot arī personai, kura pārkāpuma izdarīšanas laikā ir atbildīga par starptautisko un nacionālo sankciju prasību ievērošanu finanšu tirgus dalībnieka uzdevumā vai interesēs (tas ir – par sankciju riska pārvaldīšanu atbildīgā persona), kā arī noteikt par pārkāpumu atbildīgajai personai pagaidu aizliegumu pildīt finanšu tirgus dalībniekam noteiktos pienākumus vai uzlikt par pienākumu finanšu tirgus dalībniekam atcelt par pārkāpumu atbildīgo personu no amata. Par sankciju riska pārvaldīšanu atbildīgā darbinieka personas kods nepieciešams precīzai un nepārprotamai fiziskās personas, kas ir atbildīga par iestādes sankciju riska pārvaldīšanu, identificēšanai, lai novērstu personu sajaukšanu vienāda vai līdzīga vārda un uzvārda gadījumā un novērstu kļūdainu administratīvo sankciju piemērošanu.
Prasība norādīt par sankciju riska pārvaldīšanu atbildīgā darbinieka kontaktinformāciju nepieciešama efektīvai uzraudzības veikšanai – lai saistībā ar sankciju riska pārvaldīšanu varētu tieši sazināties ar personu, kas par šo jomu iestādē ir atbildīga.

	Leģitīmais mērķis

	Noteikumu grozījumu projekta mērķis ir sabiedrības drošības un labklājības aizsardzība, kā arī citu personu tiesību aizsardzība Satversmes 116. panta izpratnē. Efektīva starptautisko un nacionālo sankciju piemērošana ir būtiska, lai nepieļautu sankciju režīmu pārkāpšanu vai tās mēģinājumus, kas var novest pie kaitējuma Latvijas nacionālajai drošībai, finanšu sistēmas stabilitātei, ekonomiskajām un ārpolitiskajām interesēm, kā arī var netieši veicināt starptautiskus noziegumus vai cilvēktiesību pārkāpumus ārpus Latvijas teritorijas.
Noteikumu grozījumu projekts nodrošina atbilstību EBI pamatnostādnēm, Sankciju likumam un Novēršanas likumam. Šīs izmaiņas stiprina efektīvu sankciju riska pārvaldīšanu.

	Samērīgums

	Izvērtējot, vai Noteikumu grozījumu projektā ietvertais regulējums ir samērīgs, jāpārliecinās, ka tas ir atbilstošs leģitīmā mērķa sasniegšanai.
Noteikumu grozījumu projekta leģitīmais mērķis ir nodrošināt sabiedrības interešu un labklājības aizsardzību – novērst sankciju pārkāpšanu un tās mēģinājumu, izmantojot finanšu tirgus dalībnieku darbību, tādā veidā novēršot noziegumus vai kaitējumu Latvijas ekonomiskajām un ārpolitiskajām interesēm.
Ņemot vērā minēto, ir būtiski precizēt un pilnveidot Noteikumus Nr. 277, lai nodrošinātu vienveidīgu un efektīvu sankciju riska pārvaldīšanas iekšējās kontroles sistēmas īstenošanu finanšu tirgus dalībnieku darbībā.
Atbilstošākais veids, kā precizēt un aktualizēt finanšu tirgus dalībniekiem saistošas prasības attiecībā uz sankciju riska pārvaldīšanas iekšējās kontroles sistēmas izveidi, ir veikt grozījumus spēkā esošajos Noteikumos Nr. 277. Citas alternatīvas minēto jautājumu noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu minēto prasību vienveidīgu piemērošanu, kā arī, iespējams, Noteikumu grozījumu projektā minētās prasības netiktu piemērotas vispār vai tiktu piemērotas daļēji. Tādējādi regulējuma mērķis netiktu sasniegts vai tiktu sasniegts daļēji un radītu paaugstinātu sankciju pārkāpšanas risku.
Ņemot vērā minēto, Noteikumu grozījumu projektā paredzētais regulējums ir samērīgs un regulējuma leģitīmo mērķi nebūtu iespējams sasniegt ar citiem līdzekļiem.

	Spēkā stāšanās

	Atbilstoši Latvijas Bankas likuma 8. panta otrajai daļai – nākamajā dienā pēc Noteikumu grozījumu publicēšanas oficiālajā izdevumā "Latvijas Vēstnesis".
Vienlaikus, lai nodrošinātu finanšu tirgus dalībniekiem pietiekamu laiku pielāgoties precizētajai Noteikumu Nr. 277 12. punkta prasībai par ziņošanas pienākumu par jau iecelto par sankciju riska pārvaldīšanu atbildīgo darbinieku, Noteikumi Nr. 277 papildināti ar pārejas noteikumu (14.1 punkts), nosakot pārejas periodu līdz 2026. gada 1. septembrim, kurā finanšu tirgus dalībniekam būtu jānodrošina atbilstība Noteikumu Nr. 277 12. punkta trešā teikuma prasībām, ja līdz Noteikumu grozījumu spēkā stāšanās dienai tā Latvijas Bankai paziņotā informācija par iecelto par sankciju riska pārvaldīšanu atbildīgo darbinieku satur mazāku informācijas apjomu, nekā noteikts Noteikumu Nr. 277 12. punkta trešajā teikumā. Proti, ja Latvijas Bankai iesniegtajā paziņojumā nav bijis norādīts minētā darbinieka personas kods vai kontaktinformācija, finanšu tirgus dalībniekam attiecīgi līdz 2026. gada 1. septembrim būs pienākums papildināt šo Latvijas Bankai iesniegto informāciju.

	Ietekme uz Latvijas Bankas budžetu

	Nav ietekmes uz Latvijas Bankas budžeta ieņēmumiem un izdevumiem.

	Administratīvā sloga un izmaksu novērtējums (tirgus dalībniekiem)

	Noteikumu grozījumu projekts pilnveido spēkā esošo regulējumu, tostarp ievieš prasības, kas izriet no EBI pamatnostādnēm, kā arī precizē regulējumu efektīvai sankciju riska pārvaldīšanai.
Izvērtējot Noteikumu grozījumu projekta ietekmi, secināms, ka atsevišķas Noteikumu grozījumu projekta prasības (piemēram: prasība noteiktām iestādēm aktualizēt sankciju riska novērtējumu nevis reizi 18, bet 12 mēnešos; prasība iesniegt noteikta veida informāciju par iecelto par sankciju riska pārvaldīšanu atbildīgo darbinieku; prasība nodrošināt klientu, to patieso labuma guvēju, pilnvaroto personu, dalībnieku un klientu darījumu meklēšanu sankciju sarakstos) var radīt papildu administratīvo slogu šīm iestādēm.
Attiecībā uz grozījumiem saistībā ar sankciju riska novērtējuma regularitāti jāņem vērā, ka biežāka sankciju riska novērtējuma aktualizēšana pati par sevi automātiski nenozīmē, ka vienmēr būs nepieciešams veikt izmaiņas sankciju riska novērtējumā, kas prasa būtiskus iestādes resursus. Ja iestādes darbībā nav notikušas būtiskas izmaiņas (piemēram: nemainās iestādes piedāvātie produkti un pakalpojumi; iestādes produkti un pakalpojumi netiek piedāvāti jaunās jurisdikcijās; nav būtisku izmaiņu iestādes klientu bāzē u. tml.), ir pietiekami aktualizācijas procesā pārliecināties, ka līdzšinējais sankciju riska novērtējums ir aktuāls un tajā ietvertie elementi atbilst iestādes darbībai. Turklāt jau šobrīd Noteikumu Nr. 277 10. punkts paredz gadījumus, kad neatkarīgi no Noteikumu Nr. 277 7. punktā noteiktās sankciju riska novērtējuma aktualizēšanas regularitātes ir nepieciešams veikt pasākumus sankciju riska novērtējuma pārskatīšanai. Tādējādi sankciju riska novērtējuma aktualizēšanas mērķis ir pārliecināties, ka esošais sankciju riska novērtējums ir aktuāls un atbilst iestādes darbībai.
Attiecībā uz klientu, to patieso labuma guvēju, pilnvaroto personu, dalībnieku un klientu darījumu meklēšanu sankciju sarakstos norādāms, ka jau pašreiz, lai nodrošinātu atbilstību sankcijām, iestādēm ir nepieciešams nodrošināt klientu un to darījumu meklēšanu sankciju sarakstos, tādējādi prasība pati par sevi nav jauna. Noteikumu grozījumu projekts precizē ar prasību sasniedzamo mērķi un paredz, ka izmantojamais risinājums atbilst iestādes sankciju riska novērtējumam, tādējādi paredzot riskam atbilstošu pieeju sankciju riska pārvaldīšanas infrastruktūras nodrošināšanā.
Attiecībā uz informācijas iesniegšanu par iestādes iecelto par sankciju riska pārvaldīšanu atbildīgo darbinieku iesniedzamās informācijas apjoms ir neliels un jau iestādes rīcībā esošs, tādējādi informācijas iesniegšana nerada būtisku administratīvo slogu.
Savukārt precizējumi par grupas mēroga politikām un ārpakalpojumu izmantošanu var prasīt iestādēm papildu resursus, tomēr tie ir nepieciešami, lai nodrošinātu atbilstību EBI pamatnostādnēm, kā arī efektīvu sankciju riska pārvaldīšanu. Norādāms, ka Noteikumu Nr. 277 6.1. apakšpunkts jau šobrīd paredz, ka sankciju riska pārvaldīšanas politikas un procedūras ir jāpārskata atbilstoši normatīvo aktu grozījumiem.
Ņemot vērā minēto, Noteikumu grozījumu projekts nerada būtisku papildu administratīvo slogu un administratīvās izmaksas.

3. Eiropas Banku iestādes 2024. gada 14. novembra pamatnostādnes EBA/GL/2024/14 par iekšējām politikām, procedūrām un kontroles mehānismiem, lai nodrošinātu Savienības un valsts ierobežojošo pasākumu īstenošanu, un pamatnostādnes EBA/GL/2024/15 par iekšējām politikām, procedūrām un kontroles mehānismiem, lai nodrošinātu Savienības un valsts ierobežojošu pasākumu īstenošanu saskaņā ar Regulu (ES) 2023/1113.

	Noteikumu grozījumu projekts 2026. gada 3. jūnijā tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", aicinot priekšlikumus iesniegt līdz 2026. gada 17. jūnijam.
Par sabiedrības līdzdalības procesu atsevišķi tika informēti finanšu tirgus dalībnieki, uz kuriem Noteikumu grozījumu projekts attiecas. Tāpat par Noteikumu grozījumu projektu tika informēta Latvijas Apdrošinātāju asociācija, Nebanku Finanšu Pakalpojumu Sniedzēju Asociācija, Latvijas Finanšu nozares asociācija, Latvijas Profesionālo Apdrošināšanas brokeru Asociācija, Latvijas Maksājumu pakalpojumu un elektroniskās naudas iestāžu asociācija, Latvijas Kooperatīvo krājaizdevu sabiedrības savienība, Latvijas Apdrošināšanas brokeru asociācija, Latvijas Privātā un Iespējkapitāla asociācija un Fintech Latvija Asociācija.
Pēc sabiedrības līdzdalībai noteiktā termiņa beigām noteikumu projekts tika iesniegts izskatīšanai Latvijas Bankas konsultatīvās finanšu tirgus padomes sēdē.

	Saskaņošanas rezultāti

	Sabiedrības līdzdalības rezultātā par noteikumu projektu netika saņemti iebildumi vai priekšlikumi.
Noteikumu projekts 2026. gada 2. jūlijā tika izskatīts Latvijas Bankas konsultatīvās finanšu tirgus padomes sēdē (aptaujas kārtībā), kurā par noteikumu projektu netika saņemti iebildumi vai priekšlikumi, atbalstot noteikumu projekta iesniegšanu apstiprināšanai Latvijas Bankas padomē.




